Det kan være lurt å være tidlig ute med oppgjøret dersom man skal betale for ny bolig denne uka. Ved en streik kan betalingstjenestene rammes. Foto: Ole Andreas Bø / NRK

Over 21.000 ansatte i bank og finansnæringen kan gå ut i streik fra torsdag morgen.

LO og Finansforbundet tar ut samtlige av sine medlemmer dersom Riksmekleren ikke finner en løsning sammen med partene.

Hvis streiken blir et faktum, kan det få store konsekvenser.

Jan Erik Fåne råder folk til å følge med på nettsidene til banken for å holde seg oppdatert. Foto: Aas, Erlend / NTB scanpix

– Har du viktige transaksjoner som må gjennomføres mot slutten av denne uka, kan det være lurt å være litt tidlig ute,sier kommunikasjonsdirektør Jan Erik Fåne i Finans Norge.

– Hva slags transaksjoner da?

– Det kan være eiendomstransasjoner eller oppgjør der du er avhengig av at pengene må komme frem, så kan det være lurt.

Han råder til å følge med på nettsidene til banken for å holde seg oppdatert.

Alle betalingstjenestene vil være tilgjengelig også dersom det blir en streik - helt til det oppstår problemer med systemene som må repareres, og krever tilsyn av folk.

For dersom det oppstår driftsproblemer, kan det meste av betalingstjenestene bli lukket. Systemene er kompliserte, og kan være avhengig av hverandre.

Marit Jørgenrud, som er hovedtillitsvalgt for LO Finans på Østlandet, sier at det skal lite til før systemene faller ned.

- Lønnstilbudet vi har fått er så lite at det kun dekker noen få måneder med månedskort på bussen eller trikken, sier hovedstillitsvalgt for LO Finans på Østlandet, Marit Jørgenrud. Foto: NRK

– Det skal veldig lite til hvis det oppstår en liten teknisk feil, og det ikke er noen på jobb som kan rette den. Det kan få store konsekvenser hvis ingen passer på, sier hun.

Nettbank og betalingskort

Følgende viktige tjenester kan bli rammet ifølge Finans Norge.

Nettbank

Betalingstjenester

Kortbruk

Pensjons- og uførebetalinger

Forsikring

Skadebegrensning og skadeoppgjør i forsikring

Det vil variere i hvor stor grad og hvor lenge de ulike selskapene klarer å betjene kundene og holde sitt tjenestetilbud oppe i en evetuell streik, i følge bransjeorganisasjonen.

Finansforbundet har varslet at over 20 000 av deres medlemmer i finans tas ut i streik dersom forbundet ikke blir enige med Finans Norge i meklingen.

LO vil ta ut 1234 medlemmer hvis det blir streik i finansbransjen.

Det kan være lurt å sørge for at reiseforsikringen er i orden før en eventuell streik. Foto: Petter Strøm / NRK

LES OGSÅ: NSB varsler forsinkelser og innstillinger under streik tirsdag

– Kan ikke akseptere svekket kjøpekraft

– Det økonomiske tilbudet vi har mottatt innebærer en betydelig svekkelse av kjøpekraften for mange. Det kan ikke vi akseptere, sa forbundsleder Pål Adrian Hellman i Finansforbundet da bruddet var et faktum 25. april.

Han viser til at finansnæringen leverer gode resultater og det utbetales store summer i utbytte til eierne.

Finansforbundets hovedkrav er bedre lønn.

LO krever også et «slitertillegg» for de som ikke vil eller har helse til å jobbe etter 62 år. Kravet er en kopi av et krav i lønnsoppgjøret mellom LO og NHO.

LO krever også generell rett til å få tariffavtale uavhengig av hvor mange ansatte som er LO-organisert i den enkelte virksomhet. I tillegg ønsker LO en lavtlønnsprofil.

Forbundsleder Pål Adrian Hellman i Finansforbundet sa i forrige måned at de ikke kan akseptere det økonomiske tilbudet de har mottatt.

Finansnæringen har hatt en bedre lønnsutvikling enn andre grupper de siste årene.

– Det vil derfor være umusikalsk om vi gir lønnsøkninger ut over frontfaget, uten at Finansforbundet er villige til å komme oss i møte på våre krav om reformer i tariffavtalen, mener Fåne.

Dag Arne Kristensen i Finansforbundet sier at medlemmene vil ha sin andel av verdiskapnings-kaka.

– Vi mener at denne næringen går så godt, og skaper så gode resultalter gjennom de ansatte som jobber der, at vi vi ønsker vår rettferdige andel av verdiskapningen i næringen, sier Kristensen til NRK.

Mekler i to dager